Document ID: 31979D0510

ΑΠΟΦΑΣΗ ΤΟΥ ΣΥΜΒΟΥΛΙΟΥ της 24ης Μαΐου 1979 περί χρηματικής ενισχύσεως της Κοινότητος για την εξάλειψη της αφρικανικής πανώλης των χοίρων στη Μάλτα
ΤΟ ΣΥΜΒΟΥΛΙΟ ΤΩΝ ΕΥΡΩΠΑIΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως στο άρθρο 43,
την πρόταση της Επιτροπής(1),
τη γνώμη της Συνελεύσεως(2),
Εκτιμώντας:
ότι η Κοινότης οφείλει να λαμβάνει όλα τα κατάλληλα μέτρα για την προστασία της, κατά της εμφανίσεως της αφρικανικής πανώλης των χοίρων στην επικράτειά της-
ότι προς τον σκοπό αυτό η Κοινότητα έχει αναλάβει και συνεχίζει να λαμβάνει μέτρα που αποβλέπουν να κρατήσουν την αιφνίδια εξάπλωση αυτής της μορφής της ασθενείας μακριά από τα σύνορά της, βοηθώντας τα Κράτη που προσβάλλονται απ' αυτή να ενισχύσουν τα προστατευτικά τους μέτρα-
ότι ορισμένα μέτρα έχουν ληφθεί από τις αρχές της Μάλτας, ιδίως η σφαγή όλων των χοίρων που παρέμειναν στην επικράτειά της και η αχρήστευση των κρεάτων αυτών-
ότι εν τούτοις, σύμφωνα με τη γνώμη των ιδίων των αρχών της Μάλτας, τα μέτρα που έχουν ληφθεί προς τον σκοπό αυτό, πρέπει να ενισχυθούν ώστε να επιτευχθεί ο βασικός αντικειμενικός σκοπός, της εξαλείψεως δηλ. της ασθένειας αυτής από όλη τη χώρα, με τη σφαγή όλων των χοίρων και της αποφυγής επαναμολύνσεως, με τον εκσυγχρονισμό των νέων χοιροτροφικών εκμεταλλεύσεων-
ότι οι αρχές της Μάλτας ζήτησαν από την Κοινότητα να συμμετάσχει στις δαπάνες που συνεπάγεται η αποτελεσματική εφαρμογή ενός επείγοντος προγράμματος για την εξάλειψη της αφρικανικής πανώλης των χοίρων και τη δημιουργία νέων χοιροτροφικών εκμεταλλεύσεων-
ότι πρέπει να δοθεί ευνοϊκή απάντηση στην αίτηση αυτή και πρέπει να χορηγηθεί βοήθεια, λαμβάνοντας υπόψη ότι οι αρχές της Μάλτας ανέλαβαν την υποχρέωση να προστατεύουν την Κοινότητα από την αφρικανική πανώλη των χοίρων και να εξαλείψουν τελείως την ασθένεια αυτή καθώς και να εμποδίσουν την επανεμφάνισή της με την εφαρμογή ενός επείγοντος προγράμματος διαρκείας μικρότερης από τρία χρόνια-
ότι το πρόγραμμα αυτό εξαλείψεως πρέπει να περιλαμβάνει συγκεκριμένα μέτρα που εξασφαλίζουν την αποτελεσματικότητα των ενεργειών που αναλαμβάνονται- ότι τα μέτρα αυτά πρέπει να μπορούν να προσαρμόζονται στην εξέλιξη της καταστάσεως σύμφωνα με μία διαδικασία που να συνδέει στενά τα Κράτη μέλη με την Επιτροπή-
ότι είναι αναγκαίο τα Κράτη μέλη να ενημερώνονται τακτικά για την πρόοδο των ενεργειών που αναλαμβάνονται,
ΑΠΟΦΑΣΙΖΕΙ:
Άρθρο 1
Η Κοινότης συνεισφέρει οικονομικά στην εξάλειψη της αφρικανικής πανώλης των χοίρων στη Μάλτα.
Άρθρο 2
Η συνεισφορά καταβάλλεται με την προϋπόθεση ότι οι αρχές της Μάλτας θα εφαρμόσουν ένα επείγον πρόγραμμα για την εξάλειψη της αφρικανικής πανώλης των χοίρων και θα δημιουργήσουν νέες χοιροτροφικές εκμεταλλεύσεις. Το πρόγραμμα αυτό, που πρέπει να ολοκληρωθεί σε μια χρονική περίοδο τριών ετών το πολύ, πρέπει να είναι σύμφωνο με τις διατάξεις του άρθρου 3 και να εγκρίνεται σύμφωνα με το άρθρο 4.
Άρθρο 3
Το πρόγραμμα που προβλέπεται στο άρθρο 2 πρέπει να προβλέπει:
1. Αυστηρά μέτρα εξαλείψεως και ιδίως:
α) τη σφαγή όλων των χοίρων στο έδαφος της Μάλτας-
β) την καταστροφή ή την κατανάλωση όλου του χοιρείου κρέατος που υπάρχει στο έδαφος της Μάλτας και όλων των προϊόντων από χοίρειο κρέας πλην των κονσερβών σε αποστειρωμένα κουτιά-
γ) τον καθαρισμό, την απολύμανση, την εξάλειψη των εντόμων και των αρουραίων από τις εκμεταλλεύσεις και όλα τα μέρη που μολύνθηκαν ενδεχομένως από χοίρειο κρέας ή προϊόντα παράγωγα από χοίρειο κρέας-
δ) την καταστροφή ή την πλήρη θερμική επεξεργασία όλων των αποβλήτων και των υγρών απορριμμάτων της κουζίνας και της βιομηχανίας που χρησιμοποιεί χοίρεια κρέατα-
ε) τον συστηματικό έλεγχο και την καταστροφή των αποβλήτων που προέρχονται από τα διεθνή μεταφορικά μέσα.
2. Προστατευτικά μέτρα κατά των ασθενειών και ιδίως:
α) τον κτηνιατρικό έλεγχο των εισαγωγών χοιρείων κρεάτων ή προϊόντων που μπορεί να είναι μολυσμένα, λαμβανομένων υπόψη των συνθηκών υγιεινής του τόπου προελεύσεώς τους-
β) την απαγόρευση κάθε εισαγωγής στο έδαφος της Μάλτας ζώντων χοίρων, οποιαδήποτε και αν είναι η καταγωγή τους και ο προορισμός τους, για χρονικό διάστημα τουλάχιστον έξι μηνών που υπολογίζεται από την πλήρη εφαρμογή των μέτρων που προβλέπονται στο σημείο 1-
γ) κατά παρέκκλιση του στοιχείου β) η εισαγωγή χοίρων προς αναπαραγωγή στο νησί Κομινό μπορεί να επιτραπεί δύο μήνες μετά την πραγματοποίηση των μέτρων που προβλέπονται στο σημείο 1 και σύμφωνα με τις προϋποθέσεις που καθορίζονται στο σημείο 3.
3. Μέτρα ελέγχου της δημιουργίας νέων πληθυσμών και ιδίως:
α) απαγόρευση της χρήσεως των αποβλήτων και των υγρών απορριμμάτων της κουζίνας και της βιομηχανίας που χρησιμοποιεί χοίρεια κρέατα για τη διατροφή των ζώων εκτός μετά από πλήρη θερμική επεξεργασία σε ειδικές εγκαταστάσεις που έχουν γίνει για το σκοπό αυτό. Η χρήση αυτών των υλών για τη διατροφή των χοίρων επιφυλάσσεται σε οποιαδήποτε περίπτωση, σε εγκαταστάσεις εκτροφής σε περιορισμένο αριθμό, που έχουν λάβει άδεια ειδικά γι' αυτό τον σκοπό από τις αρμόδιες κτηνιατρικές αρχές και ασχολούνται αποκλειστικά με την πάχυνση των ζώων-
β) την κατασκευή η την ανακαίνιση των εγκαταστάσεων παραμονής των χοίρων ώστε να ανταποκρίνονται στις προδιαγραφές που υποδεικνύονται από τις αρμόδιες αρχές-
γ) την προοδευτική δημιουργία νέων πληθυσμών σε όλο το έδαφος της Μάλτας που πραγματοποιείται με ζώα προς αναπαραγωγή που έχουν εισαχθεί προηγουμένως και κατ' αποκλειστικότητα στο Κομινό και με την εκτροφή, με σκοπό τον πολλαπλασιασμό, για την παραγωγή χοιριδίων παχύνσεως στο νησί Γκόζο και σε ορισμένες περιοχές στο νησί της Μάλτας, όπου η χρησιμοποίηση αποβλήτων και υγρών απορριμμάτων έστω και επεξεργασμένων είναι απαγορευμένη-
δ) τον διαχωρισμό και την ολική απομόνωση των εκτροφών ανάλογα με την ειδίκευσή τους (αναπαραγωγή, πολλαπλασιασμός ή πάχυνση χοίρων).
Η εγκατάσταση εκτροφών πολλαπλασιασμού που ασχολούνται επίσης μόνο με την πάχυνση όλης η μέρους της δικής τους παραγωγής μπορεί να επιτραπεί από τις αρμόδιες κτηνιατρικές αρχές στα τμήματα του εδάφους, όπου η χρησιμοποίηση αποβλήτων ή υγρών απορριμμάτων έστω και επεξεργασμένων είναι απαγορευμένη-
ε) τον υγειονομικό έλεγχο όλων των μετακινήσεων των χοίρων, όποια και αν είναι η προέλευση και ο προορισμός-
στ) τον υγειονομικό έλεγχο των εκτροφών ανάλογα με την έναρξη της λειτουργίας τους.
4. Την ενίσχυση της αποτελεσματικότητος και των μέσων των επισήμων υπηρεσιών που έχουν επιφορτισθεί με την εκτέλεση του σχεδίου.
Άρθρο 4
Η Επιτροπή, μετά την εξέταση του σχεδίου που προτείνεται από τις αρχές της Μάλτας και των ενδεχομένων τροποποιήσεων που πρέπει να γίνουν, αποφασίζει την έγκριση του σχεδίου σύμφωνα με τη διαδικασία του άρθρου 5.
Άρθρο 5
1. Σε περίπτωση που γίνεται αναφορά στη διαδικασία που ορίζεται στο άρθρο αυτό, η μόνιμη κτηνιατρική επιτροπή που έχει συσταθεί με απόφαση του Συμβουλίου της 15ης Οκτωβρίου 1968, αποκαλούμενη στο εξής "επιτροπή", συγκαλείται αμέσως από τον πρόεδρό της είτε με δική του πρωτοβουλία είτε με αίτηση Κράτους μέλους.
2. Στην επιτροπή οι ψήφοι των Κρατών μελών σταθμίζονται με τον τρόπο που προβλέπεται στο άρθρο 148 παράγραφος 2 της συνθήκης. Ο Πρόεδρος δεν μετέχει στην ψηφοφορία.
3. Ο αντιπρόσωπος της Επιτροπής υποβάλλει σχέδιο με τα μέτρα που πρέπει να ληφθούν. Η επιτροπή διατυπώνει τη γνώμη της για τα μέτρα αυτά σε προθεσμία που ο πρόεδρος δύναται να καθορίσει ανάλογα με το επείγον των θεμάτων που εξετάζονται. Οι αποφάσεις λαμβάνονται με πλειοψηφία 41 ψήφων.
4. Η επιτροπή θεσπίζει τα μέτρα και τα θέτει αμέσως σε εφαρμογή, εφ' όσον είναι σύμφωνα με τη γνώμη της επιτροπής. Αν τα μέτρα αυτά δεν είναι σύμφωνα με τη γνώμη της επιτροπής ή αν δεν διατυπούται γνώμη, η Επιτροπή χωρίς καθυστέρηση προτείνει στο Συμβούλιο τα μέτρα που πρέπει να ληφθούν. Το Συμβούλιο εγκρίνει τα μέτρα με ειδική πλειοψηφία.
Αν σε τρεις μήνες από την ημερομηνία που συγκλήθηκε το Συμβούλιο δεν έχει θεσπίσει μέτρα, η Επιτροπή θεσπίζει τα προτεινόμενα μέτρα και εφαρμόζει αυτά αμέσως εκτός αν το Συμβούλιο έλαβε, με απλή πλειοψηφία, απόφαση κατά των μέτρων αυτών.
Άρθρο 6
Το άρθρο 5 εφαρμόζεται μέχρι την 21η Ιουνίου 1981.
Άρθρο 7
1. Η προβλεπόμενη συνδρομή της Κοινότητος ανέρχεται, για την εξεταζόμενη περίοδο, κατά ανώτατο όριο σε 5 εκατομμύρια ευρωπαϊκές λογιστικές μονάδες που αντιπροσωπεύουν κατ' ανώτατο όριο το 50% του συνολικού κόστους.
2. Η πληρωμή γίνεται με ετήσιες δόσεις, μέσα στα όρια των πιστώσεων του προϋπολογισμού, αφού προσκομιστούν τα σχετικά δικαιολογητικά έγγραφα στην Επιτροπή.
3. Η τριετής περίοδος που προβλέπεται στο άρθρο 2, προς ολοκλήρωση του προγράμματος, αρχίζει από την ημερομηνία που ορίζεται από την Επιτροπή στην απόφαση της εγκρίσεως του προγράμματος.
Άρθρο 8
1. Η Επιτροπή παρακολουθεί την εκτέλεση του προγράμματος που αναφέρεται στο άρθρο 2. Ενημερώνει τακτικά τα Κράτη μέλη, στους κόλπους της Επιτροπής, ανάλογα με τις πληροφορίες που λαμβάνει από τις αρχές της Μάλτας και, ενδεχομένως, τις αναφορές των εμπειρογνωμόνων που μεταβαίνουν επί τόπου, ενεργώντας για λογαριασμό της Κοινότητος και διοριζόμενοι από αυτή.
2. Η Επιτροπή μπορεί να αναστείλει την κοινοτική ενίσχυση αν θεωρεί ότι ένα τέτοιο μέτρο δικαιολογείται από την εξέλιξη της καταστάσεως και των αποκτηθέντων αποτελεσμάτων.
3. Οι τροποποιήσεις που γίνονται από τις αρχές της Μάλτας στο αρχικά εγκεκριμένο πρόγραμμα, πρέπει να εγκρίνονται σύμφωνα με το άρθρο 4.
Έγινε στις Βρυξέλλες, στις 24 Μαίου 1978.

Labels: 0
18
19
6